Nordjyllands Politi leder fortsat efter kunstneren, der i går overfaldt to ansatte på kunstmuseet Kunsten. Nu opfordrer de ham til at melde sig selv.

Nordjyllands Politi har endnu ikke haft held til at finde provokatør og såkaldt performance-kunstner Uwe Max Jensen, der fredag overfaldt to medarbejdere på kunstmuseet Kunsten foran TV2 Nords rullende kamera.

Politiet har ellers ledt efter ham på flere adresser, men har endnu ikke haft held til at finde ham.

Optrinnet skete, da Uwe Max Jensen ville tisse på et spejl i Kunstens kulturhave. Her forsøgte to medarbejdere at forhindre optrinnet, hvorefter de begge blev overfaldet. Den ene ansatte blev overfaldet med kvælertag, og hele optrinnet blev fanget af TV2 Nords kamerahold, der var til stede på Kunsten for at dække en anden kunstudstilling på dagen.

Efterfølgende blev episoden anmeldt til politiet, hvorefter Uwe Max Jensen flygtede fra stedet.

Politiet leder stadig efter ham, men opfordrer ham nu til at melde sig selv. Derudover vil politiet rigtig gerne i kontakt med folk, der kunne have oplysninger omkring, hvor han befinder sig.